আবার একটি বিনিয়োগের মঞ্চ। আবার দলীয় কর্মীদের শিল্পপতিদের ‘বিরক্ত’ না করার নিদান দিলেন মুখ্যমন্ত্রী তথা তৃণমূলনেত্রী মমতা বন্দ্যোপাধ্যায়। বুধবার হাওড়ার পাঁচলায় অবশ্য শুধু নিদান দিয়ে ক্ষান্ত থাকেননি নেত্রী। নির্দেশ যাতে পালন করা হয়, তা নিশ্চিত করার ‘গুরুভার’ও দিয়েছেন স্থানীয় নেতৃত্বকে।
হাওড়ার পাঁচলা, উলুবেড়িয়ায় উৎপাদন ইউনিট তৈরি করতে চলেছে একটি বেসরকারি সংস্থা। রাজারহাটে একটি তথ্যপ্রযুক্তি পার্কও তৈরি করছে সংস্থাটি। তিনটি প্রকল্প মিলিয়ে বিনিয়োগের পরিমাণ প্রায় ৩ হাজার কোটি টাকা। এদিন হাওড়ার পাঁচলায় তারই শিলান্যাস অনুষ্ঠান ম়ঞ্চে পাঁচলার তৃণমূল বিধায়ক গুলশন মল্লিক, বালির বিধায়ক সুলতান সিংহ এবং উলুবেড়িয়া দক্ষিণের বিধায়ক পুলক রায়ের উদ্দেশে মুখ্যমন্ত্রী বলেন, ‘‘আমার সমস্ত স্থানীয় নেতৃত্বের কাছে অনুরোধ করব। গুলশন, সুলতান, পুলক তোমরা সবাই আছো। আমি সকলকে বলব, তাঁদের (সংস্থা কর্তৃপক্ষ) সঙ্গে পুরোপুরি সহযোগিতা করবে। আমরা কখনও যেন কেউ কোনওভাবে ইন্ডাস্ট্রিকে ডিস্টার্ব না করি।’’
মুখ্যমন্ত্রী এ কথা বলা মাত্রই করতালিতে ভরিয়ে দেন বিনিয়োগের মঞ্চে উপস্থিত জমায়েত। এদিনের অনুষ্ঠানে উপস্থিত ছিলেন শিল্পপতি যোগী দেবেশ্বর। খাদ্য প্রক্রিয়াকরণ, স্বাস্থ্য এবং তথ্যপ্রযুক্তিতে তাঁদের সংস্থা মোট চার হাজার কোটি টাকা বিনিয়োগ করবে বলে প্রতিশ্রুতি দেন তিনি। যার মধ্যে এদিনের শিলান্যাস হওয়া প্রকল্পগুলিও রয়েছে। তিনি বলেন, ‘‘রাজ্যের মাথাপিছু আয় বিনিয়োগকে আকৃষ্ট করতে পারে।’’ 
এই প্রেক্ষিতেই মুখ্যমন্ত্রীর এদিনের বার্তা। তৃণমূলের একাংশের বক্তব্য, বিশ্ব বাণিজ্য সম্মেলনের মঞ্চের পরে শালবনিতে জিন্দলের সিমেন্ট কারাখানার শিলান্যাস অনুষ্ঠানেও একই বার্তা দিয়েছিলেন নেত্রী। কিন্তু তাতে কাজের কাজ হয়নি। উল্টে রাজ্যে সিন্ডিকেট সমস্যা যে সর্বত্র সেই বক্তব্যে সিলমোহর পড়েছে কলকাতা হাইকোর্টেরও। 
এদিন মমতা দলীয় কর্মীদের উদ্দেশে বলেন, ‘‘এক একটা ইন্ডাস্ট্রি থেকে অনেক ইন্ডাস্ট্রি তৈরি হবে। কাজের সুযোগ তৈরি হবে। সেই জন্য কোনও সমস্যা যাতে না হয় তা আমাদের দেখতে হবে। ব্যক্তিগত স্বার্থের তুলনায় সকলের স্বার্থ দেখা অনেক বড় ব্যাপার। তা যদি করতে না পারি আমরা ভাল করে তৈরি করতে পারব না।’’
পরিবর্তনের সরকারের পাঁচ বছরের আমলে তেমন উল্লেখযোগ্য বিনিয়োগ আসেনি। বিধানসভা ভোটের বছরে যে প্রশ্নে ইতিমধ্যেই সরব হয়েছে প্রধান বিরোধী দল সিপিএম। শিল্পের দাবিতে সিঙ্গুর থেকে শালবনি পর্যন্ত জাঠা করা হয়েছে। এই পরিস্থিতিতে যেটুকু বিনিয়োগ তা বাস্তবায়িত হওয়ার পথে শিল্পমহলে যাতে বিরূপ প্রতিক্রিয়া না হয় সে ব্যাপারে বাড়তি সতর্ক মুখ্যমন্ত্রী। একইসঙ্গে বিনিয়োগকারীদের প্রতি তাঁর আহ্বান, ‘‘প্লিজ বাংলায় বিনিয়োগ করুন। জমি পাওয়া যাবে। আপনাদের যা প্রত্যাশা তা ছাপিয়ে যাওয়ার ক্ষমতা রাখি। বাংলার তরুণ প্রজন্ম চাইছে আমরা শিল্প স্থাপন করি। তাঁরাও আপনাদের স্বাগত জানাবেন।’’